

  *יום חמישי 1 לאוגוסט 2013*

**הנספחות המסחרית למוסדות האיחוד האירופי, בריסל**

**עיקרי השבוע האחרון באיחוד האירופי**

|  |  |
| --- | --- |
|  | ***נכנס לתוקף הסכם הסחר החופשי בין האיחוד האירופי לקולומביה ופרו*** |
|  | *היום, ה-1 לאוגוסט נכנס לתוקף הסכם סחר והשקעות בין האיחוד האירופי לקולומביה ופרו. ההסכם אשר בתום תקופת מעבר, יסיר את כלל המכסים על מוצרי תעשייה ודיג ויאפשר סחר חקלאי באופן חופשי יותר משמעותית, צפוי להביא לחסכון שנתי של כחצי מיליארד אירו במכסים בלבד ליצואנים משלושת הצדדים. מטרתו של ההסכם בין האיחוד האירופי, קולומביה ופרו היא הרחבת האינטגרציה האזורית בין המדינות האנדיות והוא עדיין משאיר את הדלת פתוחה למדינות אנדיות נוספות כגון אקוודור ובוליביה, להיכנס לשותפות. סך הסחר בין הא"א לקולומביה הציג גידול משמעותי בשנים האחרונות והוא עומד על כ- 14 מיליארדי אירו בשנה האחרונה.*[*לקריאת ההסכם המלא, לחץ/י כאן.*](http://eur-lex.europa.eu/JOHtml.do?uri=OJ:L:2012:354:SOM:EN:HTML) |
|  |

|  |  |
| --- | --- |
|  | ***האיחוד האירופי מעלה הילוך בנוגע להקמת מערכת פטנטים אחידה לאירופה*** |
|  | *הנציבות האירופית מפרסמת השבוע את הצעתה לצמצום פערי החקיקה הנדרשים בכדי להסדיר את הקמת מערכת אחידה אירופית לרישום פטנטים. נזכיר כי המחלוקות לגבי הנושא אשר נמשכו מעל ל- 30 שנים הסתיימו בדצמבר 2012, עת הוסכם לבסוף על הסכם שיאפשר יצירת מערכת פטנטים אחידה לשוק האירופי. משמעות הדבר, הוא שממציא יחיד או חברה שיבקשו לעגן משפטית את זכויות הקניין שלהם על רעיון או מוצר במדינה אחת, יזכו להכרה הדדית גם בכל אחת בשאר המדינות החברות באיחוד האירופי, בניגוד למצב כיום בו הרישום במשרד הפטנטים האירופי (ה- EPO) מעניק תוקף משפטי וזכויות הקניין לבעליו רק במדינה הספציפית בו נרשם. המערכת האחידה גם צפויה לקצר הליכים מנהלתיים ולחסוך כ- 80% מעלויות הרישום שנדרשו ממציאים ובעלי פטנטים. הצעת החקיקה צריכה עדיין לקבל את אישור הפרלמנט והמועצה האירופיות.*[*להמשך קריאה – לחץ/י כאן*](http://europa.eu/rapid/press-release_IP-13-750_en.htm) |

|  |  |
| --- | --- |
|  | ***קול קורא אירופי לארגונים התומכים ביצירת שותפויות עסקיות ובהשקעות באזורי הימ"ת*** |
|  | *השבוע מפרסם האיחוד האירופי קול קורא המיועד לארגונים שאינם למטרות רווח במדינות הימ"ת (בהן ישראל ושכנותיה), עבור תמיכה בפרויקטים המכוונים לקידום שותפויות, יצירת רשתות ומפגשים ענפיים אזוריים, מתן שירותים תומכים בעסקי מיקרו וחברות קטנות ובינוניות ועידוד השקעות. היקף המימון המוצע הוא כ- 4 מיליוני אירו, בכפוף לעמידה בסעיפים התקציבים המוגדרים בקריטריונים. המועד האחרון להגשת הצעות הינו ה- 13 לספטמבר 2013.*[*לפרטים נוספים, לחץ/י כאן.*](http://euroalert.net/en/calls.aspx?idc=2767#usefuldocs) |
|  |

|  |  |
| --- | --- |
|  | ***יוזמה אירופית לעדכון נושא תשלומים עבור שירותים מקוונים***  |
|  | *בעקבות התגברות מגמת השימוש בכלי מסחר מקוונים ובעיקר אמצעי תשלום סלולריים וכן בהמשך לדירקטיבה המסדירה את נושא התשלומים עבור שירותים משנת 2007 (PSD), מפרסמת הנציבות האירופית נייר עמדה בשם* ***"לכיוון שוק אירופי משולב עבור כרטיסים, אינטרנט ותשלומים ניידים****". הנייר מבקש להתמודד עם אתגרי המעבר לתשלומים באמצעות טלפונים חכמים על גבי הרשת, לפעול להסרת חסמי כניסה ויציאה לספקי שירותים למסחר מקוון, להגביר את אבטחת המידע ולהגן על נתונים אישיים, לעודד שקיפות בתמחור ועוד. להערכת הנציבות האירופית, מהווה שוק המסחר המקוון אתגר שמציבה הטכנולוגיה על שיטות התשלום המסורתיות, אך גם הזדמנות לצמיחה ולשיתוף פעולה בין גבולות האיחוד ולהערכתה צפוי היקף המסחר בשנת 2014 לעמוד על כ- 190 מיליארדי אירו.* [*לקריאה נוספת, לחץ/י כאן.*](http://ec.europa.eu/internal_market/payments/docs/framework/130724_proposal-revised-psd2_en.pdf) |
|  |

|  |  |
| --- | --- |
|  | ***אושרה תוספת של 12 חומרים מסוכנים לרשימת החומרים האסורים במי שתיה*** |
|  | *בשבוע שעבר אישרה המועצה האירופית (תוך ביצוע ריכוך ותיקונים) את הצעת הנציבות המבקשת להכניס 12 חומרים אסורים לרשימה המופיעה בנספח לדירקטיבת המים האירופית משנת 2001. במקור כללה דירקטיבת המים רשימה של 33 כימיקלים וחומרי הדברה תעשייתיים* [*ובשנת 2008, פורסמה דירקטיבה אשר קבעה תקני איכות סביבה ל- 33 חומרים אלו ול-8 חומרים מזהמים נוספים*](http://ec.europa.eu/environment/water/water-framework/priority_substances.htm)*. כאמור, האיחוד האירופי מציג תיקון חקיקה על מנת להבטיח הגנה טובה יותר על איכות הסביבה ועל בריאות אדם, מידע טוב יותר לציבור לגבי ההתקדמות בשיפור איכות המים, ואיסוף חוות דעת על מנת לשפר את החקיקה העתידית. בעקבות סקירה יסודית המבוססת על ראיות מדעיות שנאספו מאז, אושרה, בשבוע שעבר, רשימה שניה הכוללת 12 חומרים נוספים, שחשודים כרעילים או מהווים סיכון משמעותי לבריאות האדם ולאיכות הסביבה* *פרטים מלאים לגבי רשימת החומרים יופיעו בקרוב ב*[*קישור זה.*](http://ec.europa.eu/environment/water/water-dangersub/pri_substances.htm) |
|  |

|  |  |
| --- | --- |
|  | ***המשך מגמת ירידה בהיקף ההשקעות הקבועות של חברות אירופיות*** |
|  | *על פי ניתוח נתונים של הלשכה לסטטיסטיקה האירופית, ממשיכה מגמת הירידה בהיקף ההשקעות בנכסים קבועים על ידי חברות אירופיות מאז הרבעון השני של שנת 2008 והיא עומדת ברבעון הראשון של שנת 2013 על 17.4% (בהשוואה ל- 19.6% ברבעון הקודם ו- 19.3% ברבעון המקביל אשתקד). מאידך, מציגות החברות האירופיות (שאינן פיננסיות) האטה מתונה בלבד בשיעור הרווחיות ברבעון הראשון (37.2% בהשוואה ל- 37.4% ברבעון המקביל אשתקד). נזכיר כי שיעור הרווחיות משקף את הערך המוסף והתמורה לעבודת שכירים (שכר והפרשות סוציאליות) בתוספת מסים פחות סובסידיות לייצור.* [*לקריאה נוספת, לחץ/י כאן.*](http://epp.eurostat.ec.europa.eu/cache/ITY_PUBLIC/2-30072013-BP/EN/2-30072013-BP-EN.PDF) |

|  |  |
| --- | --- |
|  | ***מגמות חשובות בסחר הגלובלי ב- 2013 על פי הדו"ח השנתי של ארגון הסחר העולמי***  |
|  | *ארגון הסחר העולמי מפרסם דו"ח שנתי הכולל מגמות מרכזיות בתחום הסחר העולמי. הדו"ח מדגיש את חשיבותה של סביבה פתוחה ודינמית להשגת גידול בהיקפי סחר והשפעתם של כוחות מניעים נוספים כגון הירידה הדרמטית בעלויות תובלה ותקשורת, וכן כוחות גיאופוליטיים ודמוגרפים לעיצוב וחיזוק המגמות המבניות במערכת הסחר הגלובלית.  על פי הדו"ח, חלק מהמגמות העיקריות אשר צפויות להשפיע על הסחר העולמי בעשורים הקרובים הן צמיחת הסחר בשירותים, גידול בשכיחות הופעתם של חסמים בלתי מכסיים, עלייה ותנודתיות של מחירי סחורות, גידול בסחר אזורי ויצירת שרשרת אספקה וערך בינלאומי חדשות, גידול בהשפעתם ובנתח בסחר העולמי של משקים מתעוררים, התכנסות של פערי רגולציה בין מדינות וכן המשך התפתחות הזיקה בין נושאי הסחר, חוקי עבודה ואיכות הסביבה.* [*לקריאת הדו"ח המלא, לחץ/י כאן.*](http://www.wto.org/english/res_e/booksp_e/world_trade_report13_e.pdf) |